29.05.2018

**REFERAT FRA DIALOGKONFERANSE OG INVITASJON TIL VIDERE DIALOG MED OPPDRAGSGIVER FØR KUNNGJØRING AV KONKURRANSE - renovasjonstjenester til Buskerud fylkeskommune**

Nedenfor følger referat fra dialogkonferansen 08.05.2018, samt en oppsummering av spørsmål som oppdragsgiver ønsker innspill på – både skriftlig og i en-til-en-møter med leverandørene (se spørsmålene i pkt. 2 nedenfor).

**Alternative møtedatoer for en-til-en-møte er:**

**mandag 18. juni, i tidsrommet 10:00 – 14:00**

**tirsdag 19. juni , i tidsrommet 10:00 – 15:00**

Det settes av ca. 1 time til hvert møte

**Påmeldingsfrist er tirsdag 12. juni kl 12:00** (oppgi ønsket møtedag/hvilket tidsrom som passer)

**Sted: Fylkeshuset (Buskerud fylkeskommune), Hauges gate 89, 3019 Drammen**

Vi ber om at leverandører som ønsker å delta i et møte også sender oss et skriftlig svar på spørsmålene i punkt 2, innen samme dato: 12. juni kl 1200. Svaret/påmeldingen sendes per e-post til eli.cathrine.hagen@bfk.no.

Svarene kan om ønskelig være helt kortfattet/stikkordsmessig og utdypes nærmere i møtet. Gi oss beskjed dersom dere ønsker å benytte skype.

**Det er anledning til å sende oss skriftlig tilbakemelding på spørsmålene selv om man ikke skulle ha anledning til å møte.**

Leverandørenes innspill er viktige for oss ved utarbeidelse av konkurransegrunnlag for anskaffelsen. Vi ønsker gjennom denne prosessen å kartlegge hvordan vi skal utforme konkurransegrunnlaget på en mest mulig hensiktsmessig måte. Den konkrete informasjonen vi får i skriftlige innspill og møte med den enkelte leverandør vil bli behandlet konfidensielt.

1. **Referat fra dialogkonferanse 08.05.2018:**
	1. Oppdragsgiver ga en orientering vedr. Buskerud fylkeskommunes (BFK) organisering og dagens renovasjonsløsning:

*Kort om BFK :*

* 13 videregående skoler, Arbeidsinstitutt med 4 fysiske enheter, en Folkehøyskole (Ringerike). Til sammen er det 26 administrative enheter. I tillegg kommer 26 tannklinikker.

Miljøledelse er under innføring i BFK (alle enheter skal være sertifisert innen utgangen av 2019). Hovedkontormodellen er valgt, med fokus på enklere sertifiseringer.

* P.t er sentraladministrasjonen samt følgende enheter sertifisert: Ringerike folkehøyskole, Fylkesbiblioteket, Drammen vgs. og Hønefoss vgs.

*Dagens renovasjonsløsning:*

* Alle enheter har egne avtaler med forskjellige renovatører, og det opereres med ulike krav mht. til håndtering av avfallet.
* Dagens løsninger er lite tidsriktige (bl.a. hyppige, standardiserte tømminger – ikke varsling ved fulle fraksjoner)
* Noe bruk av komprimatorer, men mye er løst i beholdere.

*I ny anskaffelse er oppdragsgiver bl.a. opptatt av:*

* Gode gjenvinningssystemer og høy gjenvinningsgrad (minst 80%)
* Redusert CO2-utslipp
* God organisering av tjenesten og praktisk administrasjon for oppdragsgiver
* Teknologisk utvikling/ gode tekniske løsninger som gir praktiske løsninger både innendørs og utomhus
* Generell miljørådgivning og avfallsrådgivning

De ulike avtalene har forskjellige rutiner for sortering og avfallshåndtering, og det er også ulike utfordringer ved de forskjellige enhetene/virksomhetene. Dette dreier seg i hovedsak om forskjeller i tilgjengelig areal for søppelcontainere, samt ulikt type avfall som følge av forskjellige linjetilbud (variasjoner mht f.eks. farlig avfall, glass, metall, trevirke, kobber etc. ved den enkelte skole).

Dette ønskes samordnet i en mer helhetlig løsning, og oppdragsgiver ønsker gjennom denne dialogfasen å få belyst hvordan dette kan gjøres på en måte som ivaretar både miljøet og gir administrasjons- og kostnadseffektivitet for oppdragsgiver.

*BFK etter 01.01.2020 (Viken)*

* Fra og med 01.01.2020 blir BFK en del av det nye Viken fylkeskommune, sammen med Akershus og Østfold fylkeskommuner.
* Lokasjon for Viken hovedadministrasjon blir mest sannsynlig Sandvika eller Lysaker. Det er p.t. er ikke avklart om det blir nybygg eller rehabilitering av eksisterende bygg. Det planlegges også et mindre administrasjonssenter (25%) i Nedre Glomma-regionen.
* BFKs sentraladministrasjon i Drammen opphører altså fra 01.01.2020, men det må påregnes at det kan ta noe tid etter dette (anslått 1-3 år) før hele administrasjonen er flyttet til ny lokasjon i Viken.
* Mulighet til å tenke nytt rundt hvordan en rigger nytt administrasjonsbygg med gode løsninger innenfor miljøfeltet og det grønne skiftet.
* Viken vil samlet få et innbyggerantall på 1,2 millioner, dvs. nesten dobbelt så mange innbyggere som Oslo.
* I Viken vil det fra 2020 være 49 kommuner.
* Samlet er det 74 videregående skoler i Akershus, Østfold og Buskerud (hvorav 58 er drevet i fylkeskommunal regi), samt 60 tannklinikker.
* I BFK er det i dag ca. 2350 ansatte. I de tre fylkene som utgjør Viken er det samlet mer enn 10 000 ansatte. I Viken er det ca. 40 000 elever i tillegg til alle ansatte.

**Når det gjelder den planlagte anskaffelsen renovasjonstjeneste til BFK og hvorvidt det vil være aktuelt med en opsjon på tilslutning til avtalen fra øvrige enheter/virksomheter i Viken, er dette p.t. under kartlegging/avklaring, og avtalens potensielle omfang vil fremgå av konkurransegrunnlaget.**

1.2

**Cecilie Møller Endresen (NHO)** presenterte NHOs nasjonale program for leverandørutvikling og ga en gjennomgåelse av prosessen rundt innovative anskaffelser - se eget vedlegg (merk at dato for en-til-en-møter er endret).

1.3

**Dialog/diskusjonsrunde**

Med utgangspunkt i oppdragsgivers beskrevne behov og ambisjoner for anskaffelsen (ref pkt 1.1 og orienteringen gitt i dialognotatet kunngjort 16.04.18) tok oppdragsgiver opp noen temaer/utfordringer og spørsmål tilknyttet anskaffelsen. Disse temaene er innarbeidet i punkt 4 nedenfor – spørsmål som ønskes besvart/drøftet.

Underveis hadde leverandørene kommentarer og spørsmål til oppdragsgiver:

* Fossilfri transport – f.eks bruk av biogass kan fungere i storbyer, men er vanskeligere å få til i utkantstrøk, da man er avhengig av de enkelte kommuners tilrettelegging mht lade/fyllestasjoner. Dette bør hensyntas i konkurransegrunnlaget.
* For å sikre miljøaspektet er det er viktig å unngå deponier så langt det lar seg gjøre.
* Det er viktig å sikre at brannsikkerhet ifm søppelbeholdere etc ivaretas.
* Tømmevarsel – elektronisk løsning er teknologisk mulig, men det bør vurderes hva som er hensiktsmessig mht kostnad.
* Spørsmål vedr. datalagring - sletting av data/harddisker etc. Hvordan håndteres dette i dag?

Oppdragsgiver: Administreres av IKT-avdeling. BFK vurderer om det er aktuelt å innlemme dette i tjenesten (eller om det evt. er aktuelt med egen avtale).

Det er viktig at sikkerheten rundt dette ivaretas.

* Vil tjenesten/kontraktsarbeidet også gjelde for eiendomsprosjekter (rehabiliterings- og nybygg.prosjekter)?

Oppdragsgiver: Nei – ikke i utgangspunktet, det vil være en avgrensning mot større eiendomsprosjekter, da avfallshåndtering som hovedregel vil inngå i entreprisen.

**2.**

**Spørsmål som ønskes besvart i skriftlig innspill og drøftet i en-til-en-møte (herunder spørsmål som ble stilt i dialogkonferansen).**

1. Oppdragsgiver ser i utgangspunktet for seg én totalleverandør av tjenesten, eventuelt med tilknyttede underleverandører i enkelte geografiske områder. Dette bl.a. på grunn av administrative fordeler og mulighet for en helhetlig løsning.

Ser leverandørene noen særskilte utfordringer rundt dette? Hva ser dere som de største utfordringer knyttet til miljøvennlig transportering av avfall i områder utenfor storbyene? Har dere eventuelt forslag til hvordan dette kan løses?

Vil en eventuell deltagelse fra andre virksomheter i Viken være håndterbart for én leverandør?

1. Fossilfrie transportløsninger – i hvilken grad vil dette kunne tilbys, og hvilke utfordringer vil det være i områdene utenfor storbyene (hvor er markedet i dag)?. Har dere forslag til hvordan dette evt. kan løses?
2. Er det tilknyttede produkter eller tjenesteområder som dere mener det er hensiktsmessig å innlemme i det aktuelle kontraktsarbeidet? (b.la. for å kunne møte oppdragsgivers ambisjon om en helhetlig, kostnadseffektiv og miljø-/klimavennlig renovasjonstjeneste)
3. Kjenner dere til aktuelle teknologiske nyvinninger som dere mener kan gi en miljømessig gevinst, redusert administrasjon og/eller gi andre fordeler i forbindelse med den aktuelle tjenesten?
4. Hva kan tilbys av utstyr for sortering, komprimering og oppbevaring av avfall? Kan utstyret evt. leases/leies, og har leverandørene slikt utstyr i dag?
5. Kan salg av f.eks. papp og metall gi rimeligere eller gratis henting? Har leverandørene egne ordninger her i dag?
6. Presisjon (fast henting vs. varsel/henting ved fulle fraksjoner) – hva mener leverandørene er teknologisk mulig mht f.eks varsel om tømming/fulle stasjoner?
7. Tilbyr leverandørene sikkerhetsmakulering? Hvordan ivaretas sikkerhet og miljøaspekt?
8. Fraksjonsrapporter – har leverandørene et system for dette, og er det enkelt å ta ut rapporter – kan det utvikles løsning med en egen portal? Merk: Oppdragsgiver vil se på muligheten for å kunne koble seg til internt strømavlesningssystem.
9. Hva trenger dere å vite om våre enheter for å kunne gi tilbud/ tilby en god løsning?

Det understrekes at det kan komme opp flere spørsmål under dialogmøtene.